## Educació assenyala que els tres IES que queden per reprendre l’activitat després de la riuada estan preparats per a obrir dilluns, però els seus equips directius han comunicat que “no hi ha intenció” de fer-ho

*** L’empresa Tragsa ha conclòs les intervencions en l’IES María Carbonell de Benetússer, l’IES 25 d’Abril d’Alfafar i l’IES Albal
* Els equips directius dels centres comuniquen a Tragsa que faran la confirmació d’actuacions “el mateix dilluns”, independentment que els treballs hagen conclòs abans**

La Conselleria d’Educació ha confirmat que els tres instituts d’educació secundària que queden per reprendre l’activitat de l’alumnat després de la riuada estan preparats per a poder fer-ho dilluns, però que els seus equips directius “han comunicat que no hi ha intenció” de fer-ho. Es tracta de l’IES 25 d’Abril d’Alfafar, l’IES Albal, de la localitat del mateix nom i l’IES María Carbonell i Sánchez de Benetússer.

Així consta en les actes d’informació tècnica redactades després de la visita als tres instituts, el dijous 12, de tècnics assignats per l’empresa pública Tragsa -executora dels treballs en la primera fase d’actuació en els edificis- juntament amb el personal de la Direcció General d’Infraestructures Educatives de la Conselleria i de la direcció dels centres.

En estes actes s’assenyala que els treballs en primera fase “tenen l’objecte de poder habilitar part de l’edifici per al seu ús segur, així com independitzar les zones afectades que tenen pendent la seua reparació” i s’indica que s’ha procedit a revisar “l’estat actual del centre educatiu, i s’ha constatat que la seua situació permet l’obertura en els pròxims dies”. Este dissabte Tragsa ha confirmat que ja ha acabat les intervencions previstes.

Des de l’empresa pública s’afig que una vegada confirmades les intervencions sol·licitades pel servici tècnic de Generalitat “queda transferida la potestat cap als centres docents i les seues direccions de decidir i tramitar la data i gestió de l’obertura”, però que els equips directius dels tres instituts “han informat que no hi ha intenció d’obrir dilluns 16 de desembre de 2024, ja que procediran a realitzar la confirmació d’actuacions en el centre el mateix dilluns, independentment que els treballs es finalitzen en la data ja informada”.

Des de la Conselleria s’assenyala que la seguretat d’alumnat i docents “ha sigut sempre la prioritat davant l’obertura dels centres després de la riuada”. Els centres ja tenen les intervencions tècniques necessàries i corresponents per a la tornada a l’activitat el dilluns.

**Actuacions**

En l’IES María Carbonell de Benetússer s’ha procedit en els últims dies a l’ompliment d’arena en patis interiors, a la col·locació dels envans d’algeps per a delimitar els accessos en planta baixa de l’alumnat, a la col·locació de portes d’evacuació i al canvi de peces del quadro d’instal·lació contra incendis. A més, s’ha netejat el gimnàs.

Per la seua part, en el 25 d’Abril d’Alfafar s’ha procedit a la retirada de lluminàries exteriors i a la col·locació de lona en clos, a més del tancament de zones d’envans d’algeps i reparació de peces prefabricades d’escala d’accés al pati.

En el cas de l’IES Albal, de la localitat del mateix nom, s’han conclòs els treballs de desembossar i col·locació d’arquetes, a més del canvi d’endolls i la col·locació de pladur en algunes noves zones. Així mateix, s’ha repassat la neteja i s’ha emés el certificat d’higienització.

Fecha: 14/12/2024